Каваису
Каваису (или Нуа) су староседелачки народ Северне Америке. Насељени су у јужној Калифорнији од долине Техачапи и превоја Техачапи до језера Изабела и превоја Вокер. Припадају јутоастечкој породици народа, а њихов језик спада у јужнонумичку подгрупу јуто-астечких језика. У прошлости су Каваисуи одлазили због сакупљања хране у северни део пустиње Мохаве, северно и североисточно од долине Антилоп, далеко на исток све до долине Панаминт, планина Панаминт и западне ивице Долине Смрти. 

Данас су неки Каваисуи регистровани као припадници „Тули Ривер Индијског племена”. Према резултатима пописа становништва из 2010. у САД их је било 60 (Каваису и мешаног порекла).

Историја 
Пре контакта са Европљанима, Каваисуи су живели у сталним зимским селима у којим је живело од 60 до 100 људи. Они су се у летњим месецима делили на мање групе, које су тада у планинама и пустињама сакупљале плодове биљака и ловиле дивљач.

Каваисуи су језички и културно сродни Јужним Пајутима који су живели у југозападној Невади и Чимеуевима који су живели у источном делу пустиње Мохаве у Калифорнији. Могуће је да су у прошлости живели у пустињи пре него што су се населили у област око планине Техачапи, пре око 2.000 година или раније.

Каваисуи су били познати и под неколико других имена, укључујући Калиенте, Пајут и Техачапи Индијанци, а њихово сопствено име за себе је било Нуа или „људи”. Каваисуи су одржавали пријатељске односе са суседним народом Китанемуцима, а такође су са Јокатима својим суседима из долине Сан Хоакин заједно ловили антилопе (заједничко гоњење антилопа (усмеравање крда антилопа у замке)).

Језик 
Каваишки или техачапски језик спада у јужнонумичку подгрупу јуто-астечких језика. Суседи Каваисуа су били: на истоку Чимеуеви чији језик такође припада јужнонумичкој групи јуто-астечких језика; народи који су говорили јуто-астечким језицима, а који нису припадали нумичкој групи: Китанемуци на југу, чији језик припада такичкој групи и Тубатулабали који су живели на северу, а чији језик је изоловани језик у оквиру јутоастечке породице; на западу су живели Јокати, чији језик није јуто-астечки језик.

Процене броја Каваисуа 
Процене броја припадника народа Каваису и осталих домородаца Калифорније пре контакта са Европљанима значајно се разликују. Алфред Л. Кребер је проценио да је комбинована популација народа Каваису, Косо и Чимеуеви око 1770. године била 1.500. Према његовој процени број преживелих припадника ових народа је 1910. године био 500.

Референце

Литература 
 Garfinkel, Alan P. (2007).  "Archaeology and Rock Art of the Eastern Sierra and Great Basin Frontier".  Maturango Museum Publication Number 22.  Maturango Museum, Ridgecrest, California.
 Garfinkel, Alan P., Donald R. Austin, David Earle, and Harold Williams (2009). Myth, Ritual and Rock Art:  Coso Decorated Animal-Humans and the Animal Master. Rock Art Research 26(2):179-197.  [The Journal of the Australian Rock Art Research Association (AURA) and of the International Federation of Rock Art Organizations (IFRAO)].
 Garfinkel, Alan P. and John F. Romani (2008).  Dating Aboriginal Occupation at Tihesti-va’a-di:  Changing Land Use Patterns at a Kawaiisu Village, Tehachapi, California.  "Kern County Archaeological Society Journal" 10:45-63.
 Garfinkel, Alan P. and Harold Williams (2011). The Handbook of the Kawaiisu:  A Sourcebook and Guide to Primary Resources on the Native Peoples of the far southern Sierra Nevada, Tehachapi Mountains, and southwestern Great Basin.  Wa-hi San’avi Publications.
 Gifford, Edward Winslow, (1917). Tübatulabal and Kawaiisu kinship terms. Berkeley, CA: University of California Press. Retrieved 2012-08-26.

Јутоастечки народи